Diari Oficial de la Generalitat Valenciana


Sumari del DOGV 9029, del 26-02-2021 (2021/1902)

DECRET LLEI 5/2021, de 26 de febrer, del Consell, de mesures urgents per a impulsar l'execució d'obres i d'infraestructures per a fer front a la pandèmia de Covid-19.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/dl/2021/02/26/5/dof/vci/html**

### Dades del document

Número de DOGV
:   9029

Data del DOGV
:   26-02-2021

Secció del DOGV
:   I. DISPOSICIONS GENERALS

Número del document
:   2021/1902


Data del document
:   26-02-2021

Organisme emissor
:   Presidència de la Generalitat

Tipus de document
:   Decret llei

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda a la construcció
    * pla d'urbanisme
    * assistència social
    * legislació
    * política sanitària
    * suport econòmic
    * malaltia infecciosa

DECRET LLEI 5/2021, de 26 de febrer, del Consell, de mesures urgents per a impulsar l'execució d'obres i d'infraestructures per a fer front a la pandèmia de Covid-19. [2021/1902]  
PREÀMBUL  
  
La crisi sanitària, econòmica i social provocada per la pandèmia de SARS-CoV-2 ens ha traslladat a un escenari absolutament diferent d'aquell en el qual han operat, tradicionalment, les administracions públiques.  
La imperiosa necessitat d'afrontar les necessitats de proveïment i d'equipaments sanitaris han obligat a fer un considerable esforç financer i logístic mantingut en el temps, des de la declaració inicial de l'estat d'alarma fins al moment actual, quan l'activitat assistencial s'ha de desdoblar en un doble front per poder atendre tant el control de la pandèmia com la gestió de la campanya de vacunació.  
  
A més, l'excepcional gravetat i profunditat de la crisi sanitària que estan travessant la Comunitat Valenciana, la resta de comunitats autònomes i els països del nostre entorn, exigeix que es remoguen amb la major urgència possible qualssevol obstacles que puguen entorpir la posada en marxa i el desenvolupament de les mesures de recuperació, i especialment dels projectes d'infraestructures en l'àmbit sanitari, de tractament de residus sanitaris i de serveis socials.  
Per tot això, concorren en aquest cas les circumstàncies d'extraordinària i urgent necessitat que, d'acord amb l'article 44.4 de l'Estatut d'Autonomia de la Comunitat Valenciana, faculten el Consell a adoptar disposicions legislatives provisionals per mitjà de decrets llei, sotmesos en tot cas a debat i votació en les Corts.  
De conformitat amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques, aquest decret llei s'ajusta als principis de bona regulació. D'aquesta manera, es compleix el principi de necessitat que ha quedat plenament justificat; igualment, es compleixen els principis de seguretat jurídica, proporcionalitat i eficàcia, i cal destacar que les mesures que incorpora són congruents amb l'ordenament jurídic i incorporen la millor alternativa possible, atesa la situació d'excepcionalitat, pel fet de contindre la regulació necessària i imprescindible per a la consecució dels objectius prèviament esmentats.  
  
Quant al principi de transparència, vista la urgència per a l'aprovació d'aquesta norma, se n'exceptuen els tràmits de consulta pública i d'audiència i informació públiques, de conformitat amb el que es disposa en l'article 133.4 de la Llei 39/2015, d'1 d'octubre, del procediment administratiu comú de les administracions públiques.  
En conseqüència, d'acord amb l'article 44.4 de l'Estatut d'Autonomia de la Comunitat Valenciana, i l'article 58 de la Llei 5/1983, de 30 de desembre, de la Generalitat, del Consell, a proposta conjunta del president de la Generalitat, i del conseller d'Hisenda i Model Econòmic, amb la deliberació prèvia del Consell, en la reunió de 26 de febrer de 2021,  
  
  
DECRETE  
  
Article 1. Objecte  
L'objecte d'aquest decret llei és l'adopció de mesures urgents per a impulsar l'execució d'obres i infraestructures necessàries per poder fer front a les necessitats creades per la pandèmia de Covid-19.  
  
Article 2. Declaració d'interés general d'activitats, obres i infraestructures sanitàries, de tractament de residus sanitaris i de serveis socials  
Es declaren d'interés general totes les activitats, obres i infraestructures sanitàries, de tractament de residus sanitaris i de serveis socials de titularitat de la Generalitat o del seu sector públic, i, en particular, les relatives als hospitals, centres sanitaris integrats, centres de salut, consultoris d'atenció primària, centres d'especialitats, centres de transfusió i unitats de salut mental, instituts de medicina legal, instal·lacions de recollida, transport, transferència i tractament de residus sanitaris, pròpies o contractades; residències, vivendes i centres de caràcter diürn, nocturn i ambulatori del Sistema Públic Valencià de Serveis Socials, sense que aquesta relació tinga caràcter limitatiu.  
  
  
  
DISPOSICIÓ DEROGATÒRIA  
  
Única. Derogació normativa  
1. Es deroga el Decret 11/2013, d'11 de gener, del Consell, pel qual es crea la comissió per al seguiment dels processos de venda i externalització d'actius i d'entitats del sector públic empresarial i fundacional de la Generalitat.  
2. Queden derogades totes les normes d'igual o inferior rang en el que contradiguen o s'oposen al que es disposa en aquest decret llei.  
  
  
DISPOSICIONS FINALS  
  
Primera. Modificació de la Llei 4/2020, de 30 de desembre, de pressupostos de la Generalitat per a l'exercici 2021  
1. Es dona una nova redacció a l'apartat 5 de l'article 35 de la Llei 4/2020, de 30 de desembre, de pressupostos de la Generalitat per a l'exercici 2021, que queda redactat de la següent manera:  
«5. Durant el present exercici, el personal laboral i no funcionari que preste serveis en qualsevol dels diferents subjectes que integren el sector públic instrumental de la Generalitat no podrà generar, ni, en conseqüència, percebre cap retribució en concepte de productivitat. En aquest sentit, durant el present exercici, les persones jurídiques esmentades no podran aplicar el concepte de productivitat.  
  
El que disposa el paràgraf anterior no serà d'aplicació:  
a) al personal que presta serveis en els consorcis hospitalaris, el qual es regirà, a l'efecte de la meritació i la percepció, si escau, de retribucions en concepte de productivitat, pel que estableix l'apartat 5 de l'article 32 de la present llei;  
b) al personal que presta els seus serveis en entitats qualificades per llei com a operador crític i operador de servei essencial, sempre que el conveni col·lectiu en vigor així ho regule, en la forma i en el termini temporal fixats en aquest, i en aplicació d'un pla d'eficiència.»  
  
Segona. Entrada en vigor  
Aquest decret llei entrarà en vigor el dia de la publicació en el Diari Oficial de la Generalitat Valenciana.  
  
València, 26 de febrer de 2021  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
VICENT SOLER I MARCO


Còpia Permalink ELI